Komisijos sprendimas
2001 m. liepos 13 d.
nustatantis bendrą mokestinę žymą gazoliams ir žibalui
(pranešta dokumentu Nr. C(2001) 1728)
(2001/574/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. lapkričio 27 d. Tarybos direktyvą 95/60/EB dėl gazolių ir žibalo žymėjimo mokesčių tikslams [1], ypač į jos 2 straipsnio 2 dalį,
kadangi:
(1) Tam, kad vidaus rinka tinkamai veiktų ir ypač tam, kad būtų užkirstas kelias vengimui mokėti mokesčius, Direktyva 95/60/EB numatė bendrą žymėjimo sistemą identifikuoti gazolius, kurių KN kodas 27100069, ir žibalą, kurio KN kodas 27100055, ir kurie išleisti vartojimui, atleistam nuo akcizo, arba kuriam yra taikomas sumažintas akcizo tarifas. Nuo 1996 m. pirmasis kodas skilo į KN kodus 27100066, 27100067 ir 27100068, kad būtų atsižvelgta į sieros kiekį gazolyje.
(2) Produkto, kuris turėtų būti naudojamas kaip bendra mokestinė žyma, atrankos proceso eigoje po kvietimo pareikšti savo interesą pasiūlytos medžiagos buvo nuodugniai ištirtos techniniu požiūriu, padedant Jungtinių tyrimų centrui, 14 valstybių narių nacionalinėms muitinių laboratorijoms bei kitiems cheminiams institutams bei ekspertų grupėms.
(3) Remiantis šiais tyrimais, geltonas tirpiklis 124 buvo atrinktas kaip medžiaga, artimiausia reikalaujamam standartui, kadangi ji atitinka šešis iš septynių kriterijų, tiksliai apibrėžtų kvietime pareikšti savo interesą.
(4) Toksiškumo, ekotoksiškumo ir aplinkos mokslinis komitetas nustatė, kad papildomas geltono tirpiklio 124 poveikis sveikatai ir aplinkai nedaro jokios įrodomos žalos.
(5) Šis produktas todėl turi būti nustatytas kaip bendra mokestinė žyma Direktyvos 95/60/EB prasme, ir pagal šioje direktyvoje nustatytas sąlygas. Žymėjimo lygis turėtų sudaryti mažiausiai 6 mg žymos viename alyvos litre.
(6) Geltono tirpiklio 124 prieinamumą, nepaisant to, kad jis yra užpatentuotas šešiose valstybėse narėse, užtikrina licencinės sutartys.
(7) Šis sprendimas neatleidžia jokios įmonės nuo jos įsipareigojimų pagal sutarties 82 straipsnį.
(8) Prieš pradedant taikyti šį sprendimą, valstybių narių administracijoms ir pramonės įmonėms turi būti skirtas atitinkamas laikotarpis pasiruošti realiai naudoti bendrą mokestinę žymą.
(9) Nustatant terminą, po kurio šis sprendimas turi būti peržiūrimas, reikėtų atsižvelgti į mokslo raidos ateityje siūlomas galimybes.
(10) Šiame sprendime numatytos priemonės atitinka Akcizo mokesčių komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvoje 95/60/EB numatyta bendra mokestinė žyma visiems gazoliams, kurių KN kodai 27100066, 27100067 ir 27100068, o taip pat žibalui, kurio KN kodas 27100055, žymėti turi būti geltonas tirpiklis 124, kaip apibrėžta šio sprendimo priede.
Žymėjimo lygis turi sudaryti bent jau 6 mg žymos viename mineralinės alyvos litre.
2 straipsnis
Šis sprendimas turi būti vėliausiai peržiūrėtas iki 2006 m. gruodžio 31 d., remiantis techninėmis naujovėmis žymėjimo sistemų srityje ir atsižvelgiant į poreikį imtis veiksmų prieš nesąžiningą alyvų, kurioms netaikomas akcizas arba taikomas sumažintas akcizo tarifas, naudojimą.
Sprendimas peržiūrimas anksčiau, jeigu yra nustatoma, kad geltonas tirpiklis 124 daro papildomą žalą sveikatai arba aplinkai.
3 straipsnis
Šis sprendimas taikomas nuo 2002 m. rugpjūčio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2001 m. liepos 13 d.